b'\n_START_ARTICLE_\n\xc4\x8ce\xc5\xa1ka ko\xc4\x8da na Spodnjih Ravneh\n_START_PARAGRAPH_\n\xc4\x8ce\xc5\xa1ka ko\xc4\x8da na Spodnjih Ravneh (1542 m) je planinska postojanka, ki stoji na krnici Spodnje Ravni nad prepadnim pobo\xc4\x8djem Ravenske Ko\xc4\x8dne, pod severnim ostenjem Grintovca in Dolgega hrbta. Ime je dobila po \xc4\x8de\xc5\xa1ki podru\xc5\xbenici Slovenskega planinskega dru\xc5\xa1tva iz Prage, ki jo je leta 1900 zgradila. V za\xc4\x8detku 70. let 20. stoletja so jo prenovili in posodobili, vendar je ohranila slog \xc4\x8de\xc5\xa1kega ljudskega stavbarstva. Upravlja jo PD Jezersko. Oskrbnik ko\xc4\x8de je bil kar 40 let Andrej Karni\xc4\x8dar, nato 10 let Tone Karni\xc4\x8dar, od julija 2015 pa je oskrbnica Karmen Karni\xc4\x8dar.'